**Elő nem hívható**

Csend van

 Csend szaga

 Csend illata

 Néma iszonyat

 Mert megnémíttatott

 Mert megfeszíttetett

 Saját gyermekszemünk

 Saját pupillánkba

 Verjük a szögeket

 Visszhanggá váltunk

 Életre nem kelthető

 Soha meg nem váltott

 Fotónegatívok

 **Repülés**

 ***Jan Garbareknek***

 Igen, a beszélgetés tiszta ívei

 Szabad szállásadó egyedül a repülés

 Dal mindenkinek éjjel a napról

 Vízcseppek simogatják a barlang falát

 Éltet a hihetetlenség

 Elhagyottságunk sírva hazatalál

 Leül veled beszélgetni, nem fél

 **Érintetlen még a világ**

 ***„Minden, mi kíntól megremeg”***

 ***(József Attila)***

 Érintetlen még a világ, nem ébredt fel

 Oly mindegy az égnek

 ki halt meg ma

 Oly mindegy a földnek

 kit borít be majd

 Hamar megyek

 Vérezzen miattunk milliónyi csillagunk!

 Sírjon a mindenség!

 Érezzen minden elem!

 Ne hagyj magamra

 ha belőled lettem

 Én nem akartam megszületni

 Ahol érintetlen még a világ

 **Ott szerettelek**

 Gumilabda a föld

 Kisgyermekek hát játsszatok!

 Emlékeink élő erejében

 megbújjatok!

 Eksztatikus fényetekkel

 öntudatlan gyengédséggel

 nevessetek

 minden földi renden

 és aki majd verni mer

 csak irigyel

 és ha bánt is, el nem ér.

 Az idő

 a cammogó-száguldó

 idegen elem sebet nem ejt

 végtelen filmen

 ----

 Idegen vagy, aki itt rekedt

 Csak félig-meddig érted a híreket

 Eszed, amit az agyad meghagyott

 Nem gondolkozol, tehát nem vagy ott

 Értelmed kettős értelem

 A civilizáció túltesz az életen

 A test röpül, a lélek hálni jár

 A halál az állam szolgálatában áll

 ----

 Mutassátok hát fel a

 napot

 vak seregeknek,

 égi tányérjáról ők is

 egyként esznek

 ... csillogás

 lakik szemetekben

 Hisz mily igát tűrne a nap?

 Így ragyogjatok!

 Mosolyra fakasszatok!

 Egyszerűen, békésen,

 ahogy csak csodák élnek

 **Antigoné**

Puha-párnás polgári pokolban

 Halottgyalázás minden léptünk

 Ahogy a meghurcoltak talpunk

 alatt nem pihenhetnek tőlünk

 Halál birtokán várnak

 Nem lesz álmunk szembenézni

 Világformáló atyaúristen félek

 Segítsd elhinni, hogy hiszünk benned

 Akárhogy is lesz már

 Találkozásunk egyszerűségét

 időtlenné meghagytad

 Remegő testként lapulok

 lapulok a végtelenben

 Szenvedésből tanítasz kinőni-lépni

 Tanítsd benned meghalni

 imává formált tekintetem

 Amíg merszet verhetsz szerelmembe

 Tékozlasz halhatatlan csak te

 Vagyok bűnös fehér fáklyádban

 Szemedben távolságok, kincsként virrasztók

 barna tavak el nem törnek

 Vagyok töviskorona fejeden

 Körülvérezlek örökre általad

 Emberbőrben borulok bocsánatodért

 Emléked leszek?

 Őrjöngő foszlányként vágyom egészbe

 **Parafrázis Gabinak**

Megnyugszunk majd az ősi szelídségben

 háborítatlan, nem kell szólnunk végre,

 amit összerakni akartam: annak leszünk része

 A világ az értelem ketrecében zihál,

 az agy odáig enged hozzád,

 mint kutyaháztól kutyát a lánc.

 Ingyen forrás minden tudomány

 végén mosolygó gyermekarc áll

 Meg nem született, érthetetlen rendbe

 anyaméhként

 visszavár a halál

 **Sirály – ЧАЙКА**

 Ki van találva

 Engedelmesen megmutatom

 Azt hittem, visszatartom

 De nem bírom

 Gyertek, ki van találva

 Megmutatom engedelmesen

 Lepottyant és csobbant

 Azt hittem, visszatartom

 Most már szánom-bánom

 Nem tudok kitörni, Trepljov, miért?

 A szobámból, a városból,

 az énvajúdta bénaságból,

 a saját erőszakosságomból

 a saját szeretetemből,- kocsmámból

 Igen, ki van találva

 Nincs hova kitörnöm

 megkaparintott az összes törvény

 Megkaparintott a szabadságom

 Itt és most, kit szögeltek, minket

 Az álom korlátai a korlátok

 A valóság micsoda csobbanás

 Milyen irgalom kötött magamhoz?

 **1983. november 19. Csütörtök**

 Végül is el kell felejtenem élni,

 meg kell tanulnom valahol lenni

 és nem tudni róla, hogy ott vagyok.

 Akármilyen igazságtalanság láttára

 is csendben tűrnöm.

 Iskolába kell járnom, közben el kell

 felejtenem, hogy nincs értelme ennek.

 Az örökös belső harc teljesen önpusztító,

 a váltások, a színészi képességek

 külső-belső képtelensége nem szabad,

 hogy izgasson. Mindegy mit gondolok,

 gondolataimat nem látja senki, de milyen

 nehéz rosszra gondolni, és jót vagy

 legalább elviselhetőt mutatni kívülre.

 Érzelmeimet letagadni, megerőszakolni.

 Így süllyedünk.

 A hit a fizikai fájdalmon felül tud kerekedni, a test nem -

 Jézus függetlenné válik testétől

 szenvedésében, ő maga a hit,

 Jézus a kereszten;

 bár kérik, hogy most bizonyítson,

 mire képes, megmentheti-e magát,-

 hova mentse magát,

 vissza keresztre feszítői közé ?

 Ő továbblép, kifelé, csendben van,

 ez bosszantja az embert, és teremti

 azt az érzést a kishitűben (nem is

 tud ez segíteni magán!)

 Jézus pedig az „élet velünk, élet itt”

 elvesztését „balgán tudja”,... (???)

 **Mindent meg tudok**

 **fogalmazni tökéletesen**

 **...és semmit nem tudok**

 **semmiről**

 ***Budapest, 1980-1986.***